ΓΡΑΠΤΗ ΕΡΩΤΗΣΗ E-0507/99

υποβολή: Klaus Lukas (NI) προς την Επιτροπή

(8 Μαρτίου 1999)

Θέμα: Καταχρήσεις στη Βουλγαρία

1. Αληθεύουν οι δημοσιεύσεις του βουλγαρικού Τύπου, σύμφωνα με τις οποίες 20 μέλη του Προεδρείου του Ιδρύματος για την Προώθηση της Κοινωνίας των Πολιτών, που ιδρύθηκε από την Επιτροπή, χρησιμοποίησαν πόρους της ΕΕ, κατά κύριο λόγο, για προσωπικούς σκοπούς;

2. Αληθεύουν οι ισχυρισμοί, σύμφωνα με τους οποίους τα άτομα αυτά διέθεσαν άνω των 200.000 Ecu από πιστώσεις του προγράμματος PHARE σε σωματεία στα οποία διατηρούσαν οικονομικά συμφέροντα ή συμπεριλαμβάνονταν στους καταλόγους μισθοδοσίας τους; Σε ποιό στάδιο έχουν φθάσει οι σχετικοί έλεγχοι;

3. Για ποιό λόγο δεν έχει έως τώρα ενημερωθεί το Κοινοβούλιο;

4. Σε ποιές άλλες υποψήφιες χώρες έχουν σημειωθεί παρεμφερείς περιπτώσεις προσωπικού πλουτισμού;

5. Για ποιο λόγο δεν ανταποκρίθηκε για μια ακόμη φορά η Επιτροπή στο καθήκον της να ελέγχει χρήματα που έχουν τεθεί στη διάθεσή της;

6. Ποιος είναι υπεύθυνος, από πειθαρχική και ιεραρχική άποψη, για την παράλειψη αυτή;

7. Ποια μέτρα έχουν ληφθεί κατά των μελών του Προεδρείου του εν λόγω ιδρύματος που εμπλέκονται στις καταχρήσεις;

8. Έχει τουλάχιστον ζητήσει η Επιτροπή την επιστροφή των χρημάτων αυτών;

9. Πρόκειται να επιβληθούν πειθαρχικές κυρώσεις για τις παρατυπίες αυτές;

Απάντηση του κ. van den Broek εξ ονόματος της Επιτροπής

(7 Μαΐου 1999)

1.-2. Η Επιτροπή δεν έχει λάβει γνώση για τα δημοσιεύματα που αναφέρουν σφετερισμό των πόρων του προγράμματος PHARE από μέλη του διοικητικού συμβουλίου του βουλγαρικού Ιδρύματος για την Προώθηση της Κοινωνίας των Πολιτών (ΙΠΚΠ).

Καταρτίστηκαν τρεις εκθέσεις αξιολόγησης για τα δύο έργα PHARE (του 1994 και του 1996 αντιστοίχως) τα οποία εφαρμόστηκαν στον τομέα της κοινωνίας των πολιτών και των κοινωνικών θεμάτων στη Βουλγαρία, και για τα οποία χορηγήθηκε το συνολικό ποσό των 2,7 εκατομμυρίων [fmxeuro] στο ΙΠΚΠ. Στις εκθέσεις περιλαμβάνονται έκθεση του Ελεγκτικού Συνεδρίου (του Οκτωβρίου 1998), έκθεση του OMAS (η εξωτερική υπηρεσία εποπτείας και αξιολόγησης για το πρόγραμμα PHARE) του Νοεμβρίου 1998 και έκθεση του ιδρύματος για την ενίσχυση των φιλανθρωπικών ταμείων (του Νοεμβρίου 1998). Σε καμία από αυτές τις εκθέσεις που αφορούν την εποπτεία και την αξιολόγηση από την Επιτροπή έργων που σχετίζονται με αυτή την ενίσχυση δεν αναφέρεται κανενός είδους παρατυπία ή κατάχρηση κονδυλίων.

Πρέπει να σημειωθεί ότι τα προγράμματα που σχετίζονται με την ενίσχυση στον τομέα της κοινωνίας των πολιτών και των κοινωνικών θεμάτων εφαρμόζονται μέσω των ΙΠΚΠ σε αρκετές υποψήφιες χώρες. Κι αυτό οφείλεται στο γεγονός ότι τα ιδρύματα αυτά παρέχουν τον ενδεδειγμένο μηχανισμό για τη διαχείριση της συνδρομής σε μη κυβερνητικές οργανώσεις (ΜΚΟ) και αποτέλεσαν τον κατάλληλο ευρύτερο φορέα που καλύπτει ΜΚΟ, οι οποίες εκπροσωπούν ευρύ φάσμα πολιτικών θέσεων.

Έχοντας υπόψη τα ανωτέρω, ο γενικός κανόνας είναι ότι τα ΙΠΚΠ στις υποψήφιες χώρες, συμπεριλαμβανομένου του βουλγαρικού ΙΠΚΠ, αντιμετώπισαν διοικητικές δυσκολίες κατά την εδραίωση των διαδικασιών οργάνωσης και εφαρμογής. Συνεπώς, παρόλο που οι εκθέσεις για τα προγράμματα PHARE στη Βουλγαρία είναι σε γενικές γραμμές θετικές, εγείρουν το ζήτημα της μεθοδολογίας που ακολουθείται κατά τον διορισμό των μελών του διοικητικού συμβουλίου καθώς και την ανάγκη αποσαφήνισης των διατάξεων και των διαδικασιών ούτως ώστε να αποφεύγονται οι συγκρούσεις συμφερόντων σε περιπτώσεις κατά τις οποίες μέλη του διοικητικού συμβουλίου και εμπειρογνώμονες που αξιολογούν αιτήσεις ενισχύσεων έχουν δεσμούς με τις ΜΚΟ που υποβάλλουν αίτηση για ενίσχυση.

Το ζήτημα αυτό τέθηκε από την Επιτροπή ήδη από τις αρχές του 1997, σε μια προσπάθεια να βελτιωθούν οι διατάξεις και οι διαδικασίες προκειμένου να αποφευχθούν οι συγκρούσεις συμφερόντων. Το καταστατικό και ο κανονισμός του ΙΠΚΠ τροποποιήθηκαν και θεσπίστηκε κανόνας, σύμφωνα με τον οποίο κάθε πρόσωπο που αναμειγνύεται στη διαδικασία λήψεως αποφάσεων πρέπει να δηλώνει κάθε πιθανή σύγκρουση συμφερόντων και να εξαιρείται από τη διαδικασία λήψεως αποφάσεων σε παρόμοιες περιπτώσεις.

Επιπλέον, η Επιτροπή έχει επίσης λάβει υπόψη τα λεπτομερή σχόλια και τις συστάσεις που περιλαμβάνονται στις προαναφερθείσες εκθέσεις οι οποίες δημοσιεύθηκαν στα τέλη του 1998, δηλαδή αφού είχε προγραμματιστεί το έργο PHARE 1998 στον εν λόγω τομέα, και επανασχεδίασε τα έργα αναλόγως.

3.-6. Με δεδομένη την παραπάνω απάντηση, ότι δεν υπήρξε κατάχρηση ή σφετερισμός των κονδυλίων του PHARE στο πλαίσιο των εν λόγω προγραμμάτων PHARE, και τη θετική σε γενικές γραμμές αξιολόγηση των σχετικών βουλγαρικών έργων από το Ελεγκτικό Συνέδριο, τον OMAS και το ίδρυμα για την ενίσχυση των φιλανθρωπικών ταμείων, η Επιτροπή δεν θεώρησε απαραίτητο να ενημερώσει το Κοινοβούλιο.

Οσον αφορά την ευθύνη για τη σωστή εφαρμογή των έργων, η Επιτροπή ενήργησε για να ενισχύσει την πρόληψη πιθανών συγκρούσεων συμφερόντων πριν ακόμα δημοσιευθούν οι ανωτέρω εκθέσεις στα τέλη του 1998 και οι διατυπωθείσες συστάσεις ελήφθησαν υπόψη στο σύνολό τους στο πλαίσιο του προγραμματισμού για το 1998.

Οσο για τις άλλες υποψήφιες χώρες, καμία περίπτωση πλουτισμού δεν έχει αναφερθεί.

7.-9. Και πάλι, υπό το φως των ανωτέρω απαντήσεων, καμμία δράση δεν έχει ληφθεί έναντι μεμονωμένων μελών του διοικητικού συμβουλίου του ΙΠΚΠ και σε κανέναν δεν ασκήθηκε ποινική δίωξη. Ούτε θεωρήθηκε αναγκαίο από την Επιτροπή να απαιτήσει την επιστροφή των κεφαλαίων.